Official Journal C 152 , 28/06/2003 P. 0001 - 0002



Att tal-Kunsill tal-5 ta' Ġunju 2003 li jemenda l-Att tal-Kunsill tat-3 ta' Novembru 1998 li jadotta regoli dwar il-kunfidenzjalità ta' l-informazzjoni ta' l-Europol. (2003/C 152/01) IL-KUNSILL TA' L-UNJONI EWROPEA, Wara li kkonsidra l-Konvenzjoni dwar l-istabbiliment ta' l-Uffiċċju Ewropew tal-Pulizija (il-Konvenzjoni dwar l-Europol) [1], u b'mod partikolari l-Artikolu 31(1) tagħha, Wara li kkonsidra l-inizjattiva tar-Renju tad-Danimarka [2], Wara li kkonsidra l-Opinjoni tal-Parlament Ewropew [3], Wara li kkonsidra l-abbozz imħejji mill-Bord tal-Ġestjoni ta' l-Europol, Billi: (1) Il-livelli tal-klassifika li jridu jiġu applikati fi ħdan l-Europol għandhom jiġu allineati, rigward il-miżuri tas-sigurtà li jridu jipu applikati, għalbiex jikkorrispondu safejn u sakemnn possibbli mal-livelli applikati korrentement ġewwa l-istituzzjonijiet ta' l-Unjoni Ewropea u għall-istandards internazzjonali eżistenti. (2) Huwa għal Kunsill, li jaġixxi b'mod unanimu, li jadotta r-regoli approprjati dwar il-kunfidenzjalità ta' l-informazzjoni li jinkiseb mill-Europol, jew skambjat minnu, fuq il-bażi tal-Konvenzjoni dwar l-Europol, ADOTTA DAN L-ATT: Artikolu 1 L-Att tal-Kunsill tat-3 ta' Novembru 1998 li jadotta r-regoli dwar il-kunfidenzjalità ta' l-informazzjoni ta' l-Europol [4] huwa hawnhekk emendat kif ġej: 1. L-Artikolu 1(g) għandu jiġi mibdul b'dan li ġej: "(g) "il-livell tal-klassifika" ifisser il-għoti ta' marka tas-sigurtà assenjata lil dokument ipproċessat mill-Europol jew permezz tiegħu kif imsemmi fl-Artikolu 8;" 2. L-aħħar sentenza ta' l-Artikolu 8(1) għandha tiġi mibdula b'dan li ġej: "L-informazzjoni li hija bla ħsara għall-livell bażiku tal-protezzjoni u li għaliha ma jkun ġie assenjat l-ebda livell tal-klassifika għandha tkun immarkata bħala "Europol Mhux Ikklassifikat mhux għat-tixrid fost il-pubbiku";" 3. L-Artikolu 8(4) għandu jiġi mibdul b'dan li ġej: "4. Il-livelli tal-klassifika ta' l-Europol iridu jingħataw l-ismijiet kif ġej: "Europol Ristrett"; Din il-klassifika għandha tiġi applikata għall-informazzjoni u l-materjal li l-iżvelar mhux awtorizzat tagħhom jista' jkun ta' żvantaġġ għall-interessi ta' l-Europol jew ta' Stat Membru jew iktar. "Europol Kunfidenzjali"; Din il-klassifika għandha tiġi applikata għall-informazzjoni u l-materjal li l-iżvelar mhux awtorizzat tagħhom jista' jagħmel ħsara lill-interessi essenzjali ta' l-Europol jew ta' Stat Membru jew iktar. "Europol Sigriet"; Din il-klassifika għandha tiġi applikata għall-informazzjoni u l-materjal li l-iżvelar mhux awtorizzat tagħhom jista' jagħmel ħsara gravi lill-interessi essenzjali ta' l-Europol jew ta' Stat Membru jew iktar. "Europol L-Ogħla Sigriet"; Din il-klassifika għandha tiġi applikata għall-informazzjoni u l-materjal li l-iżvelar mhux awtorizzat tagħhom jista' jikkaġuna preġudizzju eċċezzjonalment gravi lill-interessi essenzjali ta' l-Europol jew ta' Stat Membru jew iktar. Kull livell tal-klassifika ta' l-Europol għandu jkollu x'jaqsam ma' pakkett speċifiku tas-sigurtà li għandu jiġi applikat fi ħdan l-Europol. Il-pakketti tas-sigurtà għandhom joffru livell differentri ta' protezzjoni, jiddependi mill-kontenut ta' l-informazzjoni, u jqisu l-effett detrimentali li l-aċċess għall-informazzjoni, it-tixrid jew l-użu tiegħu mhux awtorizzati jista' jkollhom fuq l-interessi ta' l-Europol u ta' l-Istati Membri. Meta tinġabar l-informazzjoni immarkata għall-protezzjoni fil-livelli differenti, il-livell tal-klassifika li għandu jiġi applikat għandu jkun mill-inqas għoli daqs dak li japplika għall-informazzjoni protetta fl-ogħla livell. Ikunu xi jkun il-każ, grupp ta' informazzjoni jista' jingħata livell ogħla ta' protezzjoni minn dak ta' kull waħda mill-partijiet tiegħu. It-traduzzjoni tad-dokumenti mmarkati għall-protezzjoni għandhom ikunu bla ħsara għall-istess protezzjoni daqs l-oriġinali." 4. L-Artikolu 8(5) għandu jiġi mibdul b'dan li ġej: "5. Il-pakkeġġi tas-sigurtà għandhom jikkonsistu minn miżuri varji ta' natura teknika, organizzattiva jew amministrattiva, kif stabbilit fil-Manwal tas-Sigurtà"; 5. L-Artikolu 9(2) għandu jiġi mibdul b'dan li ġej: "2. Meta jingħażel xi livell tal-klassifika, l-Istati Membri għandhom iqisu l-klassifika ta' l-informazzjoni skond ir-regolamenti nazzjonali tagħhom, il-ħtieġa tal-flessibbiltà operattiva meħtieġa sabiex l-Europol jiffunzjona b'mod adegwat u l-ħtieġa illi l-klassifika ta' informazzjoni dwar l-infurzar tal-liġi għandha tkun l-eċċezzjoni u li, jekk din l-informazzjoni għandha tiġi kklassifikata, għandha tkun assenjata l-iktar livell baxx possibbli."; 6. Fl-Artikolu 11(3), it-termini "livelli 1 jew 2" għandhom jiġu mibdula bi "livell ta' Europol Ristrett jew livell ta' Europol Kunfidenzjali"; 7. Fit-test kollu, il-frażijiet "livell tas-sigurtà" jew:"livelli tas-sigurtà" għandhom jiġu mibdula bil-frażijiet "livell tal-klassifika" jew "livelli tal-klassifika" rispettivament. Artikolu 2 Dan ir-Regolament għandu jidħol fis-seħħ fl-1 ta' Lulju 2003. Artikolu 3 Dan l-Att għandu jkun ippubblikat fil-Ġurnal Uffiċjali ta' l-Unjoni Ewropea. Magħmul fil-Lussemburgu, fil-5 ta' Ġunju 2003. Għall-Kunsill Il-President M. Chrisochoïdis [1] ĠU C 316, 27.11.1995, p. 2, Konvenzajoni kif l-aħħar emendata bil-Protokoll tat-28 ta' Novembru 2002 (ĠU C 312, 16.12.2002, p. 2). [2] ĠU C 286, 22.11.2002, p. 19. [3] Opinjoni tad-9 April 2003 (għadha mhux ippubblikata fil-Ġurnal Uffiċċjali). [4] ĠU C 26, 30.1.1999, p. 10. --------------------------------------------------